ข้อบัญญัติองค์การบริหารส่วนตำบลด่านนอก เรื่อง หลักเกณฑ์การลดหย่อนที่ดินเพื่อประเมินภาษีบำรุงท้องที่ พ.ศ. 2551

ข้อบัญญัติองค์การบริหารส่วนตำบลด่านนอก
ข้อบัญญัติองค์การบริหารส่วนตำบลด่านนอก
เรื่อง
หลักเกณฑ์การลดหย่อนที่ดินเพื่อประเมินภาษีบำรุงท้องที่
พ.ศ.
๒๕๕๑[๑]
 

เพื่อให้การจัดเก็บภาษีบำรุงท้องที่เป็นไปด้วยความเรียบร้อย
อาศัยอำนาจตามความในมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลด่านนอก จึงได้ตราข้อบัญญัตินี้ไว้
โดยความเห็นชอบจากสภาองค์การบริหารส่วนตำบลด่านนอก และนายอำเภอด่านขุนทด
ดังต่อไปนี้

ข้อ ๑
ข้อบัญญัตินี้เรียกว่า ข้อบัญญัติองค์การบริหารส่วนตำบลด่านนอก
เรื่อง หลักเกณฑ์การลดหย่อนที่ดินเพื่อประเมินภาษีบำรุงท้องที่ พ.ศ. ๒๕๕๑

ข้อ ๒
ข้อบัญญัตินี้
ให้บังคับในเขตองค์การบริหารส่วนตำบลด่านนอก อำเภอด่านขุนทด จังหวัดนครราชสีมา
เมื่อนายกองค์การบริหารส่วนตำบลด่านนอก ลงชื่อในข้อบังคับนี้ และประกาศไว้โดยเปิดเผย
ณ ที่ทำการองค์การบริหารส่วนตำบลด่านนอก แล้วเจ็ดวัน

ข้อ ๓
ในข้อบังคับตำบลนี้
องค์การบริหารส่วนตำบลด่านนอก
หมายความว่า องค์การบริหารส่วนตำบลด่านนอก อำเภอด่านขุนทด จังหวัดนครราชสีมา
องค์กรปกครองส่วนท้องถิ่นอื่น
หมายความว่า องค์การบริหารส่วนจังหวัดนครราชสีมาเทศบาลใด ๆ ในเขตจังหวัดนครราชสีมา
หรือองค์การบริหารส่วนตำบลใด ๆ ในเขตจังหวัดนครราชสีมา
ลดหย่อน หมายความว่า
ลดหย่อนไม่ต้องเสียภาษีบำรุงท้องที่ตามกฎหมายว่าด้วยภาษีบำรุงท้องที่

ข้อ ๔
ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลง
ที่อยู่ในจังหวัดนครราชสีมา และใช้ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตนในเขตองค์การบริหารส่วนตำบลด่านนอก
ให้ลดหย่อนไม่ต้องเสียภาษีบำรุงท้องที่ จำนวน ๕ ไร่

ข้อ ๕
บุคคลธรรมดาซึ่งเป็นเจ้าของที่ดินหลายแปลงอยู่ในจังหวัดนครราชสีมา
และมีที่ดินนั้นอยู่ในเขตองค์การบริหารส่วนตำบลด่านนอก
หรือหลายแปลงซึ่งได้รับลดหย่อนจากองค์กรปกครองส่วนท้องถิ่นอื่นแล้ว
จะไม่ได้รับการลดหย่อนสำหรับที่ดินที่อยู่ในเขตองค์การบริหารส่วนตำบลด่านนอก ทั้งนี้
เจ้าของที่ดินจะต้องให้ถ้อยคำว่าตนไม่มีที่ดินแปลงอื่นอยู่ในเขตจังหวัดนครราชสีมา
นอกจากที่ดินที่อยู่ในเขตองค์การบริหารส่วนตำบลด่านนอก
และตนไม่ได้รับการลดหย่อนจากองค์กรปกครองส่วนท้องถิ่นอื่นในเขตจังหวัดนครราชสีมา
ตามแบบให้ถ้อยคำจำนวนเนื้อที่และการได้รับการลดหย่อนที่กำหนด
เว้นแต่เจ้าของที่ดินมีความประสงค์จะขอลดหย่อนที่ดินแปลงที่อยู่ในเขตองค์การบริหารส่วนตำบลด่านนอก
โดยไม่ขอลดหย่อนที่ดินจากองค์กรปกครองส่วนท้องถิ่นอื่นอีก

ข้อ ๖
กรณีที่เจ้าของที่ดินมีหลายแปลงอยู่ในเขตองค์การบริหารส่วนตำบลด่านนอก
และที่ดินหลายแปลงนั้นมีมากกว่าหนึ่งแปลงที่สามารถลดหย่อนได้ตามข้อบัญญัตินี้
ให้เจ้าของที่ดินเลือกที่จะลดหย่อนแปลงใดก็ได้
โดยแสดงเจตนาต่อเจ้าพนักงานประเมินตามแบบแสดงเจตนาให้ลดหย่อนที่ดิน

ข้อ ๗
ให้นายกองค์การบริหารส่วนตำบลด่านนอก
มีหน้าที่รักษาการให้เป็นไปตามข้อบัญญัตินี้


ประกาศ
ณ วันที่ ๑ เมษายน พ.ศ. ๒๕๕๑
สมพงษ์
ไกรฤกษ์
นายกองค์การบริหารส่วนตำบลด่านนอก



















ปริยานุช/ผู้จัดทำ
๑
เมษายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๔๕ ง/หน้า ๖/๒๖ มีนาคม ๒๕๕๒